Op die TV-verhoog: Dié toneelstuk sal liefhebbers vasgenael hou | Netwerk24
Op die TV-verhoog: Dié toneelstuk sal liefhebbers vasgenael hou
20 Junie 2021 00:49
All My Sons. Met Sally Field en Bill Pullman. Regisseur: Jeremy Herrin.
Met Jeugdag pas agter die rug en 'n magdom kommersiële suigstokkievermaak, spreek hierdie toneelstuk tot toneelverslaafdes, wat jare laas in 'n teater was, en moedig hulle aan om 'n onthutsende toneelstuk te stroom wat 'n mens vasgenael hou. Dis verfilm deur die National Theatre in die Old Vic in Londen en jy moet betaal om daarna te kyk.
Arthur Miller het dit geskryf nadat sy eerste teaterstuk ná slegs vier vertonings van die planke afgehaal is. All My Sons, met Sally Field wat uit haar hart speel teenoor Bill Pullman as 'n waardige akteursopponent, speel in 1947 af. Joe en Kate is suksesvol. Hulle het twee seuns grootgemaak en hul onderneming is vooruitstrewend. Hulle leef die Amerikaanse droom soos dit in sprokies opgeteken is.
Maar hoe sê hulle? As dit blyk te goed is om waar te wees, ís dit te goed om waar te wees. En kort voor lank stort hul Amerikaanse droom dawerend in duie. Hoe hanteer hulle dit? Dis veral Field se aanpak van uitdagings vol vurige aansporing en bakleiery wat 'n mens verstom laat oor die aktrise se veelsydigheid. Sy is voorwaar nie net 'n goeie rolprent­aktrise nie! Sy werk in enige medium, veral teenoor die bedaarde Pullman wat eerder met stiltes en die onderspeel van emosies die storie na 'n klimaks stuur.
All My Sons is op die National Theatre se webblad. Besoek www.ntathome.com/products. Dit kos R190 om dit te huur. Daar is ook verskeie ander produksies waarna jy teen betaling kan kyk.